14 kandidater dystede på ord ved det sidste af tre valgtræf onsdag aften i Aalborg.

Der er mange, der gerne vil gøre noget for klimaet. Men 14 nordjyske folketingskandidater, der onsdag aften var til valgtræf i Aalborg, var langt fra enige om, HVAD der skal gøres. Susanne Zimmer fra Frie Grønne ville nedlægge alle indenrigs-flyruter plus ruter til steder i Europa, man på anden vis kan nå frem til inden for 12 timer. Det kaldte Christian Langballe (DF) at gå alt for vidt. Melina Andersen (SF) ville indføre en afgift på flyvning. Det var Jakob Axel Nielsen (K) med på. Torsten Schack Pedersen (V) pointerede, at det faktisk tidligere i år er aftalt at indføre en afgift på flybrændstof. - Og i øvrigt har jeg været med så længe, at jeg husker, da vi sidst havde en flyafgift, afskaffede vi den ikke mindst efter ønske fra Nordjylland og nordjysk erhvervsliv, føjede Venstremanden til. Solbjørg Jacobsen (LA), Kim Edberg (NB) og Peter Scheining (KD) var åbne for at indføre atomkraft. Sidstnævnte gjorde det klart, at klima-indsatsen vil koste “en masse penge”. - Men hvad er alternativet? At vi ikke har nogen jord, sagde Peter Scheining. Afgift eller ej? Nogle så gerne en CO2-afgift på landbrugsprodukter, andre var imod. - Det er en straf for straffens skyld. Og borgerne vil mærke konsekvenserne i form af dyrere varer i køledisken, lød det fra Kim Edberg (NB). Peder Hvelplund (EL) gav ham ret i, at en CO2-afgift på landbruget vil få konsekvenser for, hvordan vi lever, og hvilke fødevarer vi bruger. - Budskabet til landmændene er, at de skal nedbringe den animalske produktion og lave flere plantebaserede varer, sagde Peder Hvelplund. Joachim Plaetner Kjeldsen (ALT) var med på en CO2-afgift på landbruget, men, understregede han, “den skal være fair”. Han ønskede derfor, at afgiften på køer, der går i fjordenge, skal være lavere end på køer i stalde. Mødet, der samlede langt over 300 tilhørere, var arrangeret af de tre nordjyske medier DR Nordjylland, Det nordjyske mediehus og TV2 Nord.